用黎州梅字韻作詩送之
作者：李流謙
朝代：宋

paragraphs: 西風舉扇揮浮埃，十年水曲并山隈。
一朝尺一天上來，臺家擇才搜偉瑰。
豫樟連雲誰手栽，梁千尺觀崢嶸哉。
收拾虹蜺小低徊，如取萬海納一杯。
濟時策略招譏詼，翳氛卷盡青天開。
還如調鼎須鹽梅，衆星錯落環杓魁。
欲談近事樹頰頦，旗矛委塵槍卧苔。
禍生冥冥戒其胎，如公氣象天可回。
高論疾如破山雷，毋使缾罄空耻罍。
笑渠佩玉救焚煨，往矣急挽波之頹。